Коми Республикаын 2011 во шуöма Кагалöн воöн. Та йылысь висьталiс Коми Республикаса Юралысь Вячеслав Гайзер республикаса Веськöдлан котырлöн заседание вылын.

«Локтан 2011 восö ми йöзöдам Кага воöн. Таöн петкöдлам челядь дорö, том войтыр дорö миянлысь торъя тöжднымöс. Ми кöсъям аддзыны миянлысь том войтырöс дзоньвидзаöн, вежöраöн, водзмöстчысьöн да конкурируйтны вынаöн. Найö – миян аскиа лун. И тайö сувтöдö миян водзö могъяс, кутшöмъясöс веськöдöма семьяöс да челядьöс дорйöм вылö. Тайö могъяссö решайттöг оз позь выльмöдны олöмсö, оз позь сöвмöдны миян странаын демократия», - пасйис Вячеслав Гайзер.

«Кыдзи шуис Федеральнöй собраниелы Посланиеын Россияса Президент Дмитрий Медведев, быд регионлы колö лöсьöдны ассьыс семейнöй капитал, аддзыны позянлун отсавны куим да унджык челядя семьяяслы. Сiйö сiдзжö висьталiс и вот кокньöдъяс йылысь, мый колö сетны куим да унджык челядя семьяяслы. Ми гöгöрвоам, мый тайö могыс регионъясса сьöмкудъяслöн, миян республикаса сьöмкудлöн. И ми тайö уджсö нуöдам», - висьталiс В.Гайзер да тшöктiс Веськöдлан котырö пырысьяслы дженьыд кадöн дасьтыны семьялы да челядьлы содтöд отсöг сетан мераяс лöсьöдöм кузя да Кагалöн вокöд йитчöм мероприятиеяс нуöдöм кузя вöзйöмъяс.

\*\*\* Коми Республикаын 2011 восö Кага воöн шуны Вячеслав Гайзер вöзйис 2010 во öшым тöлысь 18 лунö Коми Республикаса аньяслöн XV чукöртчылöм вылын.